[{"text_idx": "#000003", "text": "Pli frue ol kutime, jam en dimanc\u0302o, estis programita la kunsido de TEVA. Dum la teknikisto alportis kablon kaj tau\u0306gan projekciilon, prof. So Gilsu (KR) parolis pri sia vivstilo, interalie pri tio, ke li jam de 8 jaroj kutime mang\u0302as krude (kaj vegane). Poste Heidi Goes (BE) mallonge prezentis la nomojn de la nova estraro de TEVA kaj atentigis pri la renovigita retejo (). Sekvis prelegeto pri arbarg\u0302ardenoj kaj permakulturo. Post c\u0302iu el la prezentoj sekvis pluraj demandoj el la publiko, kiu konsistis el 25-30 personoj."}, {"text_idx": "#000005", "text": "Kunlabore kun LKK TEVA organizis komunan mang\u0302on en la vegetara restoracio Liptarin merkrede vespere kiun partoprenis pluraj membroj de TEVA. Proponita estis vegetara bufedo kun pluraj veganaj opcioj kaj ne-alkoholaj trinkaj\u0302oj."}, {"text_idx": "#000006", "text": "Dum la solena fermo de Universala Kongreso estis anoncita premiito de la c\u0302i-jara Premio Deguc\u0302i kiu distingas meritajn agantojn, kiuj longtempe laboras per Esperanto, por monda paco kaj homara felic\u0302o, konforme al la idearo de D-ro Zamenhof kaj la instruoj de Onisaburo Deguchi. La premion c\u0302i-jare ricevis prezidantino de TEVA, Heidi Goes, pri kio ni tre fieras."}, {"text_idx": "#000007", "text": "Heidi Goes kun la j\u0302us ricevita diplomo, apud la eksa prezidanto de UEA, Mark Fettes, kiu subskribis g\u0302in."}]